**BILJEŠKE UZ KVARTALNI FINANCIJSKI IZVJEŠTAJ 31.03.2024. GODINE**

**OBRAZAC PR-RAS**

U izvještajnom razdoblju 01.01.2024. do 31.03.2024. godine prihodi poslovanja na šifri 6 ostvareni su u iznosu 339.111,84 eura što je povećanje od 3,80% u odnosu na isto razdoblje prethodne godine. Prihode poslovanja čine prihodi od poreza, pomoći iz inozemstva i od subjekata unutar općeg proračuna, prihodi od imovine, prihodi od upravnih i administrativnih pristojbi, pristojbi po posebnim propisima i naknadama, prihodi od prodaje proizvoda i roba te pruženih usluga i prihodi od donacija.

Zbog većih prihoda od poreza i prireza na dohodak od nesamostalnog rada i prihoda od poreza i prireza na dohodak od imovine i imovinskih prava povećani su prihodi od poreza na šifri 61 za 15,80%. U istoj skupini prihoda značajnije smanjenje od 42,70% ostvareno je na šifri 6115 porez i prirez na dohodak po godišnjoj prijavi. Prihodi ostvareni na šiframa od 6111 do 6117 rasknjižavani su sukladno mjesečnim specifikacijama Fine (izvještaj P-2/1).

Prihodi od poreza na promet (šifra 6142) povećani su za 89,30% zbog značajno većih uplata prihoda od poreza na potrošnju alkoholnih i bezalkoholnih pića.

U izvještajnom razdoblju primljene su kapitalne pomoći za sanaciju odlagališta neopasnog otpada Kraplja i izradu mobilne aplikacije te drugih aktivnosti za racionalnije gospodarenje otpadom, u iznosu od 28.770,81 eura. Dobivene kapitalne pomoći utjecale su na povećanje prihoda od 19,70% na šifri 63 pomoći iz inozemstva i od subjekata unutar općeg proračuna.

Prihodi od imovine (šifra 64) bilježe pad od 62,70% jer se u prethodnom izvještajnom razdoblju naplatio dug od GUNJANSKE ČISTOĆE d.o.o. za zakup odlagališta, poslovnog prostora i buldožera koji je značajno povećano prihode u 2023. godini.

Na šifri 65 prihodi od upravnih i administrativnih pristojbi, pristojbi po posebnim propisima i naknadama evidentno je smanjenje ostvarenih prihoda u iznosu od 65,60%. U okviru navedenih prihoda znatno su smanjeni prihodi od doprinosa za šume na šifri 6524 koji iznose 6.151,26 eura, odnosno 35,40% prošlogodišnjeg izvršenja. Istovremeno na šifri 6526 ostali nespomenuti prihodi, također je došlo do smanjenja ostvarenih prihoda u visini od 69,60% jer se u prošlogodišnjem izvještajnom razdoblju na toj šifri evidentirao povrat neiskorištenih sredstava od strane UBBDRH-VSŽ i SUHDBDR-GUNJA. Tijekom izvještajnog razdoblja nije bilo prihoda s osnove komunalnih doprinosa što je utjecalo na smanjenje prihoda unutar podskupine 653 prihodi od komunalnih doprinosa i naknada u visini od 74,20%.

Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (šifra 66) smanjeni su za 24,50% i sada iznose 1.190,44 eura - u promatranom razdoblju nisu ostvarene kapitalne donacije kao u prethodnom. Veće donacije trgovačkih društva za tiskanje lista „Gunjanka“ utjecali su na povećanje prihoda od 187,00% na šifri 6631 tekuće donacije.

Rashodi poslovanja u izvještajnom razdoblju 01.01.2024. do 31.03.2024. godine na šifri 3 ostvareni su u iznosu 232.122,29 eura što je povećanje od 50,80% u odnosu na isto razdoblje prošle godine. Rashode poslovanja čine rashodi za zaposlene, materijalni rashodi, financijski rashodi, subvencije trgovačkim društvima u javnom sektoru, pomoći dane u inozemstvo i unutar općeg proračuna, naknade građanima i kućanstvima na temelju osiguranja i druge naknade te ostali rashodi.

Rashodi za zaposlene (šifra 31) bilježe povećanje od 76,00% najvećim dijelom zbog toga što su rashodi za zaposlene koji se odnose na ožujak u prošlom izvještajnom razdoblju knjiženi u travnju.

Materijalni rashodi (šifra 32) ostvareni su u iznosu 121.741,54 eura što je rast od 62,50% u odnosu na isto razdoblje prethodne godine. Rashodi za usluge telefona, pošte i prijevoza (šifra 3231) povećani su za 102,10% jer u prethodnom razdoblju račun za telefonske usluge za ožujak nije pristigao dok trenutka predaje financijskog izvješća pa je proknjižen u travnju. U prvom kvartalu 2024. godine obavljena je proljetna deratizacija kućanstava i napuštenih objekata, što je utjecalo na povećanje rashoda ostvarenih na šifri 3234 komunalne usluge za 386,10%. Povećanje rashoda za intelektualne usluge od 191,60% odnosi se na usluge izrade zahtjeva za isplatu, prijave projekata, izrade završnih izvješća i pripreme dokumentacija za buduće kapitalne projekte kao i za projekte u tijeku. Plaćanje poticajne naknade za smanjenje udjela miješanog komunalnog otpada u iznosu od 7.484,28 eura utjecalo je na povećanje rashoda za pristojbe i naknade (šifra 3295) u visini od 1.304,30%. Zbog izrade aplikacije i CMS sustava za pametne telefone, u svrhu lakšeg i boljeg razvrstavanja te gospodarenja otpadom, povećani su ostali nespomenuti rashodi poslovanja na šifri 3299 za 302,80%. Troškovi tekućeg i investicijskog održavanja (šifra 3232) povećani su za 88,40% jer je u izvještajnom razdoblju plaćen račun za montažu i demontažu božićnih ukrasa.

Značajnija smanjenja materijalnih rashoda ostvarena su na šiframa 3213 stručno usavršavanje zaposlenika, sitni inventar i auto gume na šifri 3225 te na šifri 3227 službena radna i zaštitna odjeća i obuća. U prošlogodišnjem izvještajnom razdoblju nabavljene su uredske stolice za Općinu te radna odjeća i obuća za djelatnike komunalnog poduzeća što je utjecalo na veće rashode. Zbog manjeg broja održanih sjednica u prvom kvartalu tekuće godine, smanjeni su rashodi za naknade za rad predstavničkih i izvršnih tijela na šifri 3291 za 34,50%.

Financijski rashodi na šifri 34 povećani su za 390,39 eura odnosno 166,70% zbog naplate naknade za obradu zahtjeva za kratkoročni kredit.

Rashodi za pomoći dane u inozemstvo i unutar općeg proračuna (šifra 36) i naknade građanima i kućanstvima na temelju osiguranja i druge naknade (šifra 37) ostvarene su u visini prošlogodišnjeg izvršenja. Veći mjesečni računu za sufinanciranje boravka djece u dječjem vrtiću utjecali su na povećanje rashoda od 19,60% ostvarenih na šifri 381 tekuće donacije u novcu. Iznos od 565,40 eura na šifri 383 kazne, penali i naknada štete odnosi se na isplatu naknade za oduzeto zemljište fizičkoj osobi.

Obračunati prihodi od prodaje proizvoda i roba i pruženih usluga-nenaplaćeni (šifra 9661) odnose se na račun prema Hrvatskim vodama za refundaciju materijalnih troškova u vezi naplate naknade za uređenje voda.

U izvještajnom razdoblju nije bilo rashoda po osnovi subvencija (šifra 35).

Prihodi od prodaje nefinancijske imovine ostvareni su u iznosu 15.714,62 eura i bilježe povećanje od 405,00%, što je vidljivo na šifri 7. U prva tri mjeseca 2024. godine ostvareni su značajno veći prihodi od zemljišta na šifri 7111 zbog brže dinamike uplate kupaca. Prihodi po osnovi prodaje službenog automobila prikazani su na šifri 7231 prijevozna sredstva u cestovnom prometu i iznose 3.833,00 eura. Značajno smanjenje ostvarenih prihoda od prodaje stanova na šifri 7211 od 63,80% rezultat je manjih mjesečnih uplata tj. rasporeda sredstva od prodaje stanova.

Rashodi za nabavu nefinancijske imovine iznose 177.601,94 eura što je vidljivo na šifri 4 te bilježe znatan rast od 445,60% u odnosu na prošlogodišnje izvještajno razdoblje.

Navedeni rashodi odnose se na ulaganja u ceste (šifra 4213), ostale građevinske objekte (šifra 4214) i na dodatna ulaganja na građevinskim objektima (šifra 451). Rashodi za ceste odnose se na izgradnju pristupne ceste do novog mezarja u iznosu od 15.525,00 eura te izgradnju i rekonstrukciju ulice I. Gundulića u iznosu od 49.813,17 eura. Ulaganja u ostale građevinske objekte odnose se na rashode za izgradnju sigurnih pametnih pješačkih prijelaza u iznosu od 36.440,00 eura te nastavak izgradnje dječjeg vrtića u iznosu 70.386,27 eura. Rashodi za dodatna ulaganja na građevinskim objektima (šifra 451) odnose se na izradu glavnog projekta sanacije i zatvaranja odlagališta komunalnog otpada Kraplja (izrada nove plohe).

Primici od financijske imovine i zaduživanja na šifri 8 ostvareni su u iznosu od 100.000,00 eura i odnose se na primljeni kratkoročni revolving kredit, kojim će se osigurati nesmetan nastavak investicijskih ulaganja u Gospodarsku zonu iz vlastitih sredstava te nastavak ostalih kapitalnih projekata planiranih u proračunu za 2024. godinu.

Izdaci za financijsku imovinu i otplatu zajmova (šifra 5) ostvareni su u iznosu od 4.437,33 eura i odnose se na otplatu glavnice primljenog zajma od državnog proračuna po osnovi nedostajućih sredstava na računu poreza i prireza na dohodak za povrat po godišnjoj prijavi za 2022. godinu. Zajam se otplaćuje u 4 jednake mjesečne rate, što znači da su do sada otplaćene 3 rate.

Stanje novčanih sredstava na kraju izvještajnog razdoblja iznosi 122.875,48 eura što je vidljivo na šifri 11K.

Rezultat poslovanja na temelju PR-RAS obrasca na računima prihoda i primitaka te rashoda i izdataka iznosi: ukupni prihodi i primici 454.826,46 eura vidljivo na šifri X678, ukupni rashodi i izdaci 414.161,56 eura vidljivo na šifra Y345, što za rezultat daje višak prihoda i primitaka na šifri X005 u iznosu od 40.664,90 eura. Ostvareni rezultat umanjen za preneseni manjak u iznosu 26.330,84 eura daje ostvareni višak prihoda i primitaka u iznosu 14.334,06 eura na šifri X006.

**OBRAZAC OBVEZE**

Obrazac obveze za izvještajno razdoblje od 01.01.2024. do 31.03.2024. godine na šifri V001 ima izvršenje u iznosu 210.929,45 eura koliko su iznosile obveze na dan 31.12.2023. godine. Tijekom prvog kvartala došlo je do povećanja obveza u iznosu od 376.066,74 eura (šifra V002), a iznos podmirenih obveza u istom razdoblju iznosi 477.634,16 eura (šifra V004).

Stanje dospjelih obveza na dan 31.03.2024. godine iznosi 27.083,70 eura (šifra V007) i odnosi se na obveza za materijalne rashode s prekoračenjem preko 360 dana. Navedeno prekoračenje obveza odnosi se na obveze prema Š.K. ZARKA DARDA (u tijeku je sudski spor) i obveze prema Zavodu za prostorno planiranje ( u tijeku je usklada obveza te iste obveze biti će isknjižene u sljedećem kvartalu).

Nedospjele obveze iznose 82.278,33 eura (šifra V009) i odnose se na dio ulaznih računa sa dospijećem plaćanja u sljedećem izvještajnom razdoblju 2024. godine te na nedospjele obveze za plaće i obveze za otplatu zajma državnom proračunu po osnovu namirenja nedostajućih sredstava na računu povrata poreza i prireza na dohodak po godišnjoj prijavi za 2022. godinu. Stanje obveze na kraju izvještajnog razdoblja iznosi 109.362,03 eura (šifra V006).

VODITELJ RAČUNOVODSTVA

Merima Kujović Zunđa

NAČELNIK

Anto Gutić